Brandstofdiewe gesoek | Netwerk24
Deur André Damons 12 Julie 2018 15:08
Die polisie in Bloemfontein is op soek na drie brandstofdiewe wat houers by 'n vulstasie buite die stad volgemaak en met R2 500 se petrol weggejaag het.
Die mans het Woensdag omstreeks 21:45 in 'n blou Volkswagen Golf met die registrasienommer HBX 431 FS by 'n vulstasie in Mandela View opgedaag en die petroljoggie opdrag gegee om ses 20 liter-houers vol te maak.
Nadat die petroljoggie die kanne volgemaak het, het die mans hom gevra om iets vir hulle te gaan haal. Terwyl hy weg was, het hulle weggejaag, het sers. Ikobeng Hlubi, polisiewoordvoerder, Donderdag gesê.
Hulle het in die rigting van Bloemfontein gejaag. Reaksiebeamptes en die polisie kon hulle nie opspoor nie. Niemand is nog in hegtenis geneem nie. 'n Klag van diefstal word ondersoek.